Maanantai-iltana Heikki Niskala ja Janne Ruonakoski naarasivat lammesta magneetilla ensimmäisen räjähtämättömän kranaatin ammuksen.

Maanantai-iltana Heikki Niskala ja Janne Ruonakoski naarasivat lammesta magneetilla ensimmäisen räjähtämättömän kranaatin ammuksen. Heikki Niskala

Rovaniemen ja Ranuan rajalla sijaitsevasta Matalalammesta on löytynyt alkuviikon aikana kolme sodanaikaista kranaattia. Harrastuksekseen sota-aikaisia aarteita etsivä rovaniemeläiskaksikko naarasi ammukset ylös magneetilla.

Rovaniemeläiset Heikki Niskala ja Janne Ruonakoski etsivät harrastuksekseen sodanaikaisia esineitä, joita etsivä kyllä Lapin maastoista löytää.

Maalla kaksikko käyttää etsinnässä metallinpaljastinta, ja vedestä löytöjä haetaan magneettinaarauksen avulla.

Lammesta nousi vaara

Tällä viikolla Niskala ja Ruonakoski ovat naarailleet Rovaniemen ja Ranuan rajalla, Matalalammella.

Maanantai-iltana kaksikko heitti magneettinsa veteen löytöjen toivossa.

Puolustusvoimat sanoivat heti, että se on ihan toimiva vehje. Heikki Niskala

– Heiteltiin sitä siihen lampeen ja itse asiassa se pommi tarttui jo toisella heitolla siihen, Heikki Niskala kertoo.

Magneettiin oli tarttunut räjähtämätön kranaatti.

– Hinattiin se rannalle ja nostettiin siihen mättäälle. Ja siihenpä se sitten jäi. Ihan selvä kranaatinheittimen räjähtämätön ammus. Siinä oli se nalli päässä.

Niskala ja Ruonakoski soittivat tutulle aseharrastajalle.

– Hän sanoi, että älkää menkö ottamaan sitä magneettia pois. Soitimme sitten hätäkeskukseen ja sitten kävivät poliisit Rovaniemeltä nauhoittamassa alueen.

Sitten odoteltiin, että puolustusvoimat ehtivät paikalle korjaamaan pommin talteen.

– Puolustusvoimat sanoivat heti, että se on ihan toimiva vehje, Niskala kertoo.

Kaksi lisäpommia seuraavana päivänä

Harrastajaetsijät eivät tarkoituksella etsi räjähteitä, vaan erilaisia sota-ajan esineitä ylipäänsä.

– Metalliesineitä nimenomaan, mutta ei missään tapauksessa mitään pommeja. Aina välillä löytyy hylsyjä ja nappeja ja kolikkoja. Haemme historiallisia tavaroita, Heikki Niskala sanoo.

Epäilen, että kranaatteja siellä lammessa on varmaan vieläkin enemmän. Heikki Niskala

Välillä löytyy myös muuta kuin hylsyjä, nappeja ja kolikkoja. Maanantaisesta ammuslöydöstä ei kulunut kuin päivä, niin Niskala ja Ruonakoski tekivät jo seuraavat löytönsä.

Miehet palasivat tiistaina Matalalammelle, ja nostivat kahdella peräkkäisellä heitolla lammesta jälleen räjähtämättömät kranaatit.

– Epäilen, että kranaatteja siellä lammessa on varmaan vieläkin enemmän.

Niskala ja Ruonakoski soittivat jälleen hätäkeskukseen, josta tieto löydöksistä välitettiin poliisille. Poliisi kehotti kaksikkoa eristämään itse alueen ja jättämään ammukset odottamaan noutajiaan.

Niskalan mukaan ammusten löytöpaikka sijaitsee tien varressa lähellä isoa P-paikkaa, jolla Niskalan mukaan usein leiriytyy asuntoautoilijoita ja -vaunuilijoita.

– Että aika vaarallisessa paikassa olivat.

Korjattu kello 18.25 kraanatin ammukset kranaateiksi.